Tiko ra hina ra mundzuku ri fanele ku dyondzisiwa ku amukela leswi ri nga swona,'' ku yisa Profesa Nhlamulo emahlweni. ''Tiko ri akiwa hi vanhu, a ri akiwi hi swinghunghumani leswi ringetaka ku tiendla vanhu. Munhu un'wana na un'wana u fanele ku tiva timitsu takwe, u fanele ku dya hi tona. Loko munhu a ri ni timitsu leti tiyeke u na miehleketo leyi tiyeke.'' Light u khumbekile loko a twa leswi. Xivulavuri lexi wonge a xo vula yena. A a tivona a ri xipene lexi a xi tlulatlula no thamukathamuka exikarhi ka tinyimpfu. U tivutisile leswaku a a lava yini exikarhi ka vanhu lava a va kota ku tiyimela xana Laha a a nga laveki, a a laveka eka Ximunhwana? Mufundhisi, siku ro sungula ra Dzivamisoko ri tiviwa tanihi April Fool's Day. Ma swi tiva leswi xana'' ''Ina, ndza swi tiva,'' ku hlamula Mufundhisi. ''Hi siku leri vanhu va phuntisana no hembelana, xikongomelo ku ri ku tisa mafenya na ntsako. Mubohiwa loyi a a ringeta ku tsaka na n'wina, se n'wina mo n'wi himetela no n'wi lumetela,'' ku hlamusela gqwetha. ''Hi yena a nga sungula swa vuntswaka,'' ku hlamula Mufundhisi. ''Hi wena u nga rhanga u n'wi ba,'' ku tsundzuxa gqwetha. ''Nyimpi yi te na wena. Mubohiwa yena a a te hi ku tsaka.?